જો કે આવી જાહેરાતથી કંઈ કેટલાય એવું આશ્વાસન પામી શક્યા હશે કે, માત્ર આપણી જ નહીં, આની પણ બીજી કોઈ શાખા નથી. લોઢું લોઢાને કાપે એમ બીજાની તકલીફ જોઈને માણસની પોતાની તકલીફમાં વગર ઈલાજે પંચોતેર ટકા રાહત થઈ જાય છે. એ રીતે આવી જાહેરાતો પોતાની જાણ બહાર જ રાહતકાર્ય કરી નાખતા હોય છે ! અંતે આવા બોર્ડબંધુઓને જત જણાવવાનું કે, આપના ‘ડાયલોગ’ની મેં રમૂજ રબડી બનાવી દીધી એ બદલ આપશ્રીને દુ:ખ લાગ્યું હોય તો અંતરથી ક્ષમા યાચના, કિંતુ મારા હાથમાં હાથીની સૂંઢ આવી અને મારી ઉંમરલાયક સંવેદનાએ જે અનુભવ્યું તે શબ્દોમાં ઉતરી આવ્યું. આખરે મને મારો વિચાર વાયુ જે દિશામાં લઈ ગયો એ દિશામાં મેં વિચારપ્રયાણ કર્યું. દિશા બદલાઈ જાય તો સ્વાભાવિક છે દશા પણ ફરી જાય છે !